胡撫幹仲方
作者：項安世
朝代：宋

paragraphs: 南郡佳人胡伯始，遼鶴重來藕花裏。
皮冠翠被俯曾城，一一人民皆故里。
罪人雖在四民外，亦是官家窮赤子。
已將密蔭庇龜魚，更把閒情親鹿豕。
東日舊德宛如新，他日榮觀皆倣此。
年登八十豈其難，官至三師行復爾。
都將厚福與之同，只有中庸渠未是。
却須回向澹菴翁，此是君家真性理。